আমেরিকায় আবারও আক্রান্ত এক ভারতীয়। এ বার ক্যালিফোর্নিয়ায় দুষ্কৃতীর ছোড়া গুলিতে গুরুতর জখম হয়ে হাসপাতালে ভর্তি তেলঙ্গানার ছাত্র মুবিন আহমেদ। অবস্থা আশঙ্কাজনক। গত শনিবার সন্ধেয় ঘটনাটি ঘটেছে ক্যালিফোর্নিয়ার একটি দোকানে। তেলঙ্গানার সঙ্গরেড্ডির বাসিন্দা মুবিন মাস্টার্স করতে ক্যালিফোর্নিয়া যান ২০১৫ সালে। ক্যালিফোর্নিয়া বিশ্ববিদ্যালয়ে পড়ার পাশাপাশি একটি দোকানে আংশিক সময়ের কাজও করেন তিনি। গত শনিবার সন্ধ্যায় ওই দোকানেই কাজ করছিলেন মুবিন। সেই সময় অজ্ঞাতপরিচয় আততায়ী তাঁর উপর গুলি চালিয়ে পালায় বলে জানিয়েছে পুলিশ। তবে কী কারণে এই হামলা, বা মুবিনই ব্যক্তিগত ভাবে আক্রমণকারীর লক্ষ্য ছিল কি না, তা নিয়ে এখনও ধোঁয়াশা রয়েছে। ঘটনার তদন্ত শুরু করেছে পুলিশ। মুবিন গুলিবিদ্ধ হওয়ার পর দিন সেই দুঃসংবাদ আসে তাঁর তেলঙ্গানার বাড়িতে। বিদেশে পড়তে যাওয়া ছেলের এই গুরুতর খবরে স্বাভাবিক ভাবেই ভেঙে পড়েছেন তাঁর বাবা, মা। চরম উদ্বেগ নিয়ে এখন শুধু একটাই প্রার্থনা তাঁদের, বেঁচে ফিরে আসুক ছেলেটা। যত তাড়াতাড়ি সম্ভব এখন ছেলের কাছে পৌঁছতে চান তাঁরা। মুবিনের বাবা মুজিব আহমেদের কথায়, ''হাসপাতাল থেকে জানিয়েছে মুবিন এখন আইসিইউতে। ওর জ্ঞান নেই। অবস্থা খুবই খারাপ। আমরা ওর কাছে যেতে চাই। তাই ভিসার জন্য আবেদন করব।'' কেন্দ্রীয় বিদেশমন্ত্রী সুষমা স্বরাজের কাছেও সাহায্যের আবেদন করা হয়েছে বলে জানিয়েছেন তিনি। সাম্প্রতিক সময়ে বেশ কয়েকবার ভারতীয়দের উপর হামলার ঘটনা ঘটল আমেরিকায়। মে মাসে ঠিক এই ভাবেই মিসিগানের একটি গাড়ি পার্কিং এলাকায় আমেরিকা নিবাসী ভারতীয় বংশোদ্ভূত চিকিৎসকে রমেশ কুমারকে গুলি করে পালায় কয়েক জন আততায়ী। গাড়ির মধ্যে থেকে বছর বত্রিশের রমেশের মৃতদেহ উদ্ধার করে পুলিশ। এপ্রিলের প্রথমে টেনেসির একটি মোটেলে খুন করা হয় আর এক ভারতীয়কে। কানসাসের ওলেথের একটি বারে বর্ণ-বৈষম্যের শিকার হয়ে প্রাণ হারান বছর বত্রিশের ভারতীয় ইঞ্জিনিয়ার শ্রীনিবাস কুচিভোটলা।